உடையார்பாளையம் பயறணீநாதசுவாமி கோயில்

**அருள்மிகு பயறணீநாதசுவாமி திருக்கோயில்** என்பது இந்தியாவின் தமிழ்நாடு மாநிலத்தின் அரியலூர் மாவட்டம், உடையார்பாளையம் வட்டத்தின் நிர்வாகத் தலைமையிடமான உடையார்பாளையம் பேரூராட்சியில் அமைந்துள்ள பல 1,000 ஆண்டுகள் பழைமையான ஒரு சிவன் கோயில் ஆகும். இக்கோயிலின் மூலவர் பெயர் **முற்கபுரீஸ்வரர்** மற்றும் **பயறணீசுவரர்** அல்லது **பயறணீமகாலிங்கசுவாமி** (***பயறு மாலை அணிந்த ஈசுவரர்***) ஆகும். அம்பிகையின் திருப்பெயர் **சுகந்தகுந்தளாம்பிகை** அல்லது  **நறுமலர் பூங்குழல் நாயகி** ஆகும். **முற்கபுரி** என்று வட மொழியிலும், **பயறணீச்சுரம்** அல்லது **பயறணீமகாலிங்கபுரம்** என்று தமிழிலும் புராணப் பெயர் கொண்ட இத்தலத்தை மீனாட்சிசுந்தரம் பிள்ளை பாடியுள்ளார். தஞ்சை பெரிய கோவிலை விடவும் தொன்மையான சிவன் கோவிலாகும்.

## பயறணீமகாலிங்கசுவாமி தலபுராணம்

மலைநாட்டில் திவாகரபுரம் என்ற ஊரில் வசித்த ஒரு வணிகன் இருந்தான். அவன் சோழநாடு மற்றும் பிற நாடுகளுக்குச் சென்று மாடுகளின் மீது மிளகு பொதிகளை ஏற்றி வியாபாரம் செய்து வாழ்ந்து வந்தான்.

ஒரு நாள் அவன் வியாபாரப் பயணமாக விருத்தாசலம் நோக்கி வந்தான். அந்த வழியில் ஒரு சுங்கச் சாவடி இருந்தது. அப்போது மிளகுக்கு அதிக வரி வசூலிப்பது வழக்கம்.

இதைக் கேட்டிருந்த வணிகன், அதிக வரியைத் தவிர்க்க ஒரு சூழ்ச்சி செய்தான். சுங்க அதிகாரிகள் கேட்டபோது,
“இந்தப் பொதிகளில் மிளகு இல்லை, பயறு தான் இருக்கிறது” என்று பொய் கூறினான்.

அவர்கள் அதனை நம்பி, பயறுக்கான குறைந்த வரியை மட்டும் வாங்கி அவனை அனுப்பிவிட்டனர்.

வணிகன் விருத்தாசலம் சென்று பொதிகளை அவிழ்த்து பார்த்தபோது, அதில் இருந்த மிளகெல்லாம் உண்மையிலேயே பயறாக மாறியிருந்தது.

அதைக் கண்டு அவன் மிகுந்த துயரமடைந்தான்.

“நான் சொன்ன பொய்க்கு இறைவன் கொடுத்த தண்டனை இதுவோ?” என்று எண்ணி, பழமலைநாதர் திருக்கோயிலுக்கு சென்று இறைவனிடம் மனம் கலங்கி முறையிட்டான்.

அப்போது வானில் இருந்து ஒரு அசரீரி குரல் ஒலித்தது:

“கெட்ட இடத்தில் தேடு.”

அந்த வார்த்தையின் பொருளை உணர்ந்த வணிகன் உடனே இந்தத் தலத்திற்கு வந்து சிவபெருமானை பக்தியுடன் வேண்டினான்.

இறைவனின் அருளால் அதிசயம் நிகழ்ந்தது.
பயறாக மாறியிருந்த பொதிகள் மீண்டும் மிளகாக மாறின.

இந்த அற்புதத்தை நினைவுகூர்ந்து, மிளகை பயறாக மாற்றிய சிவபெருமானுக்கு “பயறணிநாதர்” என்ற திருநாமம் ஏற்பட்டது.

அதேபோல் இந்த தலம் “பயறணீச்சுரம்” என்றும் “முற்கபுரி” என்றும் அழைக்கப்பட்டது.

## அபூர்வ வில் வளைத்த விநாயகர்
பயறணீசுவரர் ஆலயத்தின் வாயிலில் ஒரு தனித்துவமான தெய்வச் சின்னமாக “வில் வளைத்த விநாயகர்” அருள்பாலித்து காட்சி தருகிறார்.

## வழிபட்டோர்
முற்கல முனிவர், அகத்தியர், பிரம்மன், இராமன், அங்காரகன், பஞ்சபாண்டவர்கள், செமதக்கினி முனிவர், வேதாளம் ஆகியோர் வழிபட்ட தலம்.

சந்திரசேகரேந்திர சரசுவதி சுவாமிகள் அவர்களின் விருப்பமான ஸ்தலமாக இத்திருத்தலம் அமைந்துள்ளது. சான்று

## பூஜைகள்
தினமும் காலை, மாலை வேளைகளில் பூஜை நடைபெறும். தமிழ்ப் புத்தாண்டு, ஆங்கிலப் புத்தாண்டு, பிரதோஷம், சிவராத்திரி, வைகாசி விசாகம்,  சித்ரா பௌர்ணமி, தை அமாவாசை, ஆருத்ரா தரிசனம், விநாயகர் சதுர்த்தி, மாசி மகம், கார்த்திகை தீபம், சஷ்டி விரதம், பங்குனி உத்திரம், குருப் பெயர்ச்சி, சனிப்பெயர்ச்சி போன்ற நாட்களில் சிறப்பு பூஜைகள் நடைபெறும்.

## 6 அபிஷேகங்கள்
ஆண்டு தோறும் நடராஜ பெருமானுக்கு 6 அபிஷேகங்கள் நடக்கும். அதன்படி சித்திரையில் திருவோணம், மார்கழியில் திருவாதிரை, ஆனியில் உத்தரம் ஆகிய நட்சத்திரங்களிலும், மாசி, ஆவணி, புரட்டாசி ஆகிய மாதங்களில் வரும் சதுர்த்தசியிலும் என வருடத்தில் 6 நாட்களில் நடராஜருக்கு 16 வகையான பொருட்களை கொண்டு சிறப்பு அபிஷேகம் நடப்பது வழக்கம்.

## அமைவிடம் & போக்குவரத்து வசதிகள்
திருச்சி - ஜெயங்கொண்டம் நெடுஞ்சாலையில், ஜெயங்கொண்டத்திலிருந்து மேற்கு திசையில்(திருச்சி நெடுஞ்சாலையில்) 9 கி.மீ. தொலைவில் உள்ள உடையார்பாளையம் நகரில் **அருள்மிகு பயறணீநாதசுவாமி திருக்கோயில்** அமைந்துள்ளது.  அரியலூர், பெரம்பலூர், துறையூர்,ஜெயங்கொண்டம், சிதம்பரம், மயிலாடுதுறை, கும்பகோணம், தஞ்சாவூர், திருச்சி, திருவரங்கம், பழநி, கோயம்புத்தூர், திருப்பூர், கடலூர், புதுச்சேரி, விருத்தாசலம், விழுப்புரம் மற்றும் சென்னை ஆகிய ஊர்களிலிருந்து உடையார்பாளையத்திற்கு நேரடி பேருந்து வசதி உண்டு.

## மேற்கோள்கள்

## வெளி இணைப்புகள்
* GeoHack - '''அருள்மிகு பயறணீநாதசுவாமி திருக்கோயில்'''

பகுப்பு:அரியலூர் மாவட்டத்திலுள்ள சிவன் கோயில்கள்